מצוקי דרגות

מְצוּקֵי דְּרָגוֹת הוא כפר מטיילים בבעלות פרטית המשמש בית הארחה ומרכז לתיירים ולמבקרים במדבר יהודה. המקום נמצא מעל כביש 90 מול נופו של ים המלח, בגובה של 14 מטרים (כ-450 מטרים מעל פני ים המלח), על שפת מצוק ההעתקים. כפר המטיילים יושב במקום בו קמה היאחזות הנח"ל של קיבוץ מצפה שלם, עד שהקיבוץ עבר לנקודת הקבע שלו למרגלות המצוק. לפני 1967 הייתה בקרבת המקום תחנת משטרת גבול ירדנית. מאז שעבר לנקודת הקבע שלו, משכיר קיבוץ מצפה שלם את השטח מצפון לשפכו של נחל דרגה לחברה פרטית המפעילה במקום אכסניית מטיילים ובה מגוון אפשרויות לינה ושירותי מטיילים כגון כיתות לימוד והדרכה, בר, אירוח סדנאות וכדומה. עד שנת 2005 התקיים במקום בית הארחה אקולוגי שבמקורו היה אכסניית נוער ושימש תקופה מסוימת כבית ספר לטיפוס הרים. מאז מפתחת את המקום חברת מצוקי דרגות (2005) בע"מ, החוכרת את השטח מהקיבוץ. עקב אסונות וחילוצים שאירעו במסלול נחל דרגה הסמוך, ממוקמת במצוקי דרגות תחנת ביקורת של רשות הטבע והגנים למבקשים להיכנס לנחל, בו נדרשים המטיילים להירשם ולהציג יכולת וציוד לשם צליחת המסלול האתגרי. כביש הגישה לכפר הוא כביש 369. קישורים חיצוניים אתר האינטרנט הרשמי של מצוקי דרגות מסלול מצוקי דרגות, באתר רשות הטבע והגנים הערות שוליים